<classify> JUMLA ya Watanzania 234 akiwemo mtangazaji wa TV ya mtandaoni ya Daily News Digital inayoendeshwa na Kampuni ya Magazeti ya Serikali TSN, Janeth Mesomapya, wameingia kwenye kinyanganyiro cha kuwania tuzo za Tanzania Digital Awards 2020 kwenye vipengele vikuu 9 na vidogo 50.Mbali na mtangazaji huyo, baadhi ya viongozi wa serikali wameingia katika kinyanganyiro hicho wakiwemo Waziri wa Maliasili na Utalii Dk Hamis Kigwangalla, Mbunge wa Bumbuli January Makamba, Waziri wa Afya, Maendeleo ya Jamii, Jinsia, Wazee na Watoto Ummy Mwalimu, Mkuu wa Wilaya ya Kisarawe Jokate Mwegelo na wengineo. Janeth na wenzake watatu wanawania tuzo ya Mtangazaji Bora wa Mtandao wa Kike Best Presenter in Digital Media - Female.Tuzo hizo zilizoandaliwa na kampuni ya Serengeti Bytes zinahusisha vipengele vingine vikubwa kama Tuzo ya Kidigiti ya Utawala, Tuzo ya Kidigiti ya Mawasiliano, Tuzo ya Kidigiti ya Burudani, pamoja na Tuzo ya Kidigiti ya Masoko.Vingine ni pamoja na Tuzo ya Kidigiti ya Ubunifu, Tuzo ya Kidigiti ya Kidiplomasia, Tuzo ya Kidigiti ya Utetezi na Tuzo ya Watu.Wanaochuana kwenye vipengele vya Tuzo ya Kidigiti ya Burudani ni pamoja na wanamuziki Vanessa Mdee, Nassib Abdul maarufu kama Diamond Platnumz, wachekeshaji Idris Sultani, Joti na wengine.Mchakato wa kupiga kura kwa unaendelea hadi Februari 15, mwaka huu kisha jopo la majaji litaketi kufanyia kazi kura hizo kati ya Februari 18 hadi 28, mwaka huu na hatimaye tuzo kutolewa Machi 10.  <topic>: KITAIFA 